
E L Ő T E R J E S Z T É S

Sülysáp Város Önkormányzata Képviselő-testületének

2016. január 21-én tartandó munkaterv szerinti ülésére

8. napirendhez

Tárgy: Sülysáp Város Önkormányzata 2016. évi költségvetésének tárgyalása (I. kör)
Tisztelt Képviselő-testület!

Az Országgyűlés az Alaptörvény 36. cikk (1) bekezdése alapján megalkotta a Magyarország 2016. évi központi költségvetésről szóló 2015. évi C. törvényt (Költségvetési törvény), mely 2016. január 1-jén lépett hatályba. 

Az államháztartásról szóló 2011.évi CXCV. törvény (Áht.) 24. § (2) bekezdése szerint a jegyző a költségvetési rendelet-tervezetet a 29/A. § szerinti tervszámoknak megfelelően készíti elő. A tervszámoktól csak a külső gazdasági feltételeknek a tervszámok elfogadását követően bekövetkezett lényeges változása esetén térhet el, az eltérést és annak indokát a költségvetési rendelet-tervezet indokolásában ismertetni kell.

A jegyző által előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek. (Elfogadására határidő nincs, de amennyiben március 15-éig sem kerül elfogadásra, az Áht. különböző kisegítő, illetve szankciós rendelkezései lépnek hatályba fokozatosan.)

A fent említett 29/A. § szerinti ún. tervszámokat a helyi önkormányzatnak évente, legkésőbb a költségvetési rendelet, határozat elfogadásáig határozatban kell megállapítania. Ez egyrészről a saját bevételek, másrészről pedig az adósságot keletkeztető ügyletekből eredő fizetési kötelezettségek költségvetési évet követő három évre várható összegének megállapítását jelenti.

Az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) Korm. rendelet 2. § (1) bekezdése alapján az önkormányzat saját bevételének minősül:
1. a helyi adóból és a települési adóból származó bevétel,

2. az önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel,

3. az osztalék, a koncessziós díj és a hozambevétel,

4. a tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel,

5. bírság-, pótlék- és díjbevétel, valamint

6. a kezesség-, illetve garanciavállalással kapcsolatos megtérülés.

A mostani ülésen egyrészről ezeket a mutatószámokat kell megállapítani. Másrészről koncepcionálisan kell irányt szabni a költségvetésnek, vagyis meg kell határozni, hogy az intézményi szükséges kiadásokon túl maradó – nem túl nagy – pénzügyi keretet milyen célokra használja fel az önkormányzat.

Ennek megalapozásaként elsődlegesen az állami támogatásokról kell szót ejteni.

A Magyar Államkincstár 2016. január 4-ei értesítésével tájékoztatta Önkormányzatunkat, hogy a mutatószám-felmérésnek megfelelően közzétette az önkormányzatokat 2016-ban megillető állami normatív támogatásokat. A támogatások összegét és azok felhasználását a Költségvetési törvény 2. számú mellékletében részletezi a törvényalkotó.
A várható támogatásokat az előterjesztés melléklete pontosan tartalmazza, itt főként a 2015. évihez képest történt változásokra térünk ki. 
Jó hír, hogy az állami támogatás teljes összege 21.694 eFt-al növekedett a tavalyihoz képest, ami részleteiben vizsgálva ez a következő változásokat foglalja magába:

Az I. jogcímen kapott Általános támogatás gyakorlatilag teljesen megegyezik, a 2015. évivel (mintegy 80 e Ft negatív eltérés tapasztalható) 159.988 eFt.
Óvodatámogatás jogcímén (II. jogcím) 5.589 eFt-al kapunk több támogatást, köszönhető annak, hogy 2016-tól bevezetésre került II.4. Köznevelési intézmények működtetéséhez kapcsolódó támogatás, melynek összege: 4.264 eFt.

A III. jogcímen Szociális és Gyermekjóléti Támogatások esetében többoldalú átrendeződés is tapasztalható lesz 2016-ban. 
Egyrészt a Sülysáp Környéki Szociális Társulás megszűnésének következtében ezen a soron a támogatásunk 4.800 eFt-ra, kb. tizedére csökken, hiszen a korábbi években Sülysáp Város Önkormányzata igényelte le a Társulás teljes támogatását. Így természetesen ennem a kiadási oldalon is meglesz az „ellentételezése”, hiszen immár csak a saját településünkről gondoskodunk e tekintetben.

Másodsorban – mint talán ismeretes – 2015 szeptemberétől bevezetésre került a bölcsődés és óvodás gyermekek ingyenes étkeztetése. Az ebből eredő intézményibevétel-kiesést az állami támogatás ellensúlyozza (76.738 eFt). 
A 2015-évi mutatószám felmerésben már megjelent újdonságképpen a III. 5c sor rászoruló gyermekek étkeztetése. A tervezettek alapján e jogcímen 800 eFt többlettámogatás várható.
Önkormányzati szinten közművelődési feladatainkra 9.338 eFt támogatást ítéltek meg.
2016. évre Önkormányzatunk összesen 514.451 eFt állami támogatásra lesz jogosult.

Fenti előirányzott bevételeinket figyelembe véve a 2016. évi költségvetés főbb irányvonalait  e tekintetben már meg tudjuk szabni. Egyéb bevételeinket, illetve a kiadásokat pedig bázis alapú tervezéssel (az előző évi teljesülések, módosított előirányzatok) irányoztuk elő.

A 2015-ös évben nem volt olyan pályázatunk, amelynek pénzügyi lebonyolítása, illetve elszámolása 2016-ra áthúzódna. 
Ugyanakkor az Alunorm Kft. területvásárlási szerződéséből még fennmaradt összeg (103.719 EUR) az idei évben fog realizálódni. Ezzel egyidejűleg természetesen a TÁVÜSZ-telephely kialakítása a kiadási oldalon megjelenik.
Közhatalmi bevételek tekintetében az adóerő-képesség figyelembevételével és az elmúlt évekhez viszonyítva történt a tervezés.
Az Önkormányzat folyamatos likviditásának biztosítása érdekében továbbra is fent kívánjuk tartani a 40.000 eFt-os hitelkeretet az Önkormányzat számlavezető bankjánál.

A nagyvonalakban tervezett bevételi és kiadási előirányzatokat a következő táblázat tartalmazza, részletesebb adatok a mellékletben találhatók.

Sülysáp Város Önkormányzat 2016. évi költségvetésének tervezett előirányzatai
	 
	BEVÉTELEK
	 

	Rovat
	Megnevezés
	2016. évi eredeti előirányzat

	B1
	Működési célú támogatások államháztartáson belülről
	514 451 022

	B2
	Felhalmozási célú támogatások államháztartáson belülről
	0

	B3
	Közhatalmi bevételek
	177 974 000

	B4
	Működési bevételek
	108 715 000

	B5
	Felhalmozási bevételek
	39 756 609

	B6
	Működési célú átvett pénzeszközök
	20 933 400

	B7
	Felhalmozási célú átvett pénzeszközök
	

	B8
	Finanszírozási bevételek
	63 208 000

	 
	BEVÉTELEK ÖSSZESEN
	925 038 031

	
	
	

	 
	KIADÁSOK
	 

	Rovat
	Megnevezés
	2016. évi eredeti előirányzat

	K1
	Személyi juttatások
	304 320 512

	K2
	Munkaadót terhelő járulékok és szociális hozzájárulás
	80 904 393

	K3
	Dologi kiadások
	250 508 392

	K4
	Ellátottak pénzbeli juttatásai
	50 725 723

	K5
	Egyéb működési célú kiadások
	125 282 338

	K6
	Beruházások
	2 183 000

	K7
	Felújítások
	111 113 673

	K8
	Egyéb felhalmozási célú kiadások
	

	K9
	Finanszírozási kiadások
	

	 
	KIADÁSOK ÖSSZESEN
	925 038 031


A tervezésnél a takarékos gazdálkodás elve érvényesül, figyelembe véve, hogy a működés színvonala ne csökkenjen. A beruházásaink terén folyamatosan folynak az egyeztetések, amely az elkövetkezendő hónapokban fog körvonalazódni, hogy mely területeket érintsen. 
A költségvetést illetően megfontolandó, illetőleg a tavalyi évben szóba került az orvosi rendelőink megfelelő szintre hozása, illetőleg a település több pontján – az útépítésen túl – járdaépítésre is szükség lenne (Kiskókai utca, Fő utca, Szent István tér stb.), amire a Startmunka program beruházási kerete nem nyújt elég fedezetet.
Jelen tervezet alapján Önkormányzatunk bevétele fedezi várható kiadásainkat.
Kérem a Képviselő-testületet a benyújtott költségvetési javaslat megtárgyalására, és módosító javaslataik megtételére.

…/2016. (I. 21.) ÖKT határozati javaslat

Sülysáp Város Önkormányzatának Képviselő-testülete 
1./ az államháztartásról szóló 2011.évi CXCV. törvény 29/A. §-a alapján a saját bevételeinek és az adósságot keletkeztető ügyletekből eredő fizetési kötelezettségeinek a tárgyi költségvetési évet követő három évre várható összegét a következők szerint állapítja meg:
	353/2011. (XII. 30.) Korm. rendelet szerinti saját bevételek (eFt-ban)
	2016.
	2017.
	2018.
	2019.

	1. a helyi adóból származó bevétel
	160 000
	160 000
	160 000
	160 000

	2. az Önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel
	6 000
	6 000
	6 000
	6 000

	3. 3. az osztalék, a koncessziós díj és a hozambevétel
	0
	0
	0
	0

	4. 4. a tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel
	0
	0
	0
	0

	5. bírság-, pótlék- és díjbevétel
	1 800
	1 800
	1 800
	1 800

	6. a kezességvállalással kapcsolatos megtérülés
	 
	 
	 
	 

	Saját bevételek összesen:
	167 800
	167 800
	167 800
	167 800

	

	Adósságot keletkeztető ügyletekből és kezességvállalásokból fennálló kötelezettségek (eFt-ban)
	2016.
	2017.
	2018.
	2019.

	1. Fejlesztési hitel törlesztése (utak, közműfejlesztés)
	5600
	5 600
	5 600
	5 600

	2. Fejlesztési hitel törlesztése (városközpont)
	0
	0
	 
	 

	3. Fejlesztési hitel törlesztése (óvoda energiakorszerűsítés)
	0
	0
	0
	0

	4. Hitel-, kölcsöntörlesztés államháztartáson kívülre)
	5 600
	5 600
	5 600
	5 600

	5. Hosszú lejáratú hitelek, kölcsönök kamata
	0
	0
	0
	0

	Kötelezettségvállalások összesen:
	5 600
	5 600
	5 600
	5 600


2./ Az önkormányzat 2016. évi költségvetését illetően az alábbi döntéseket hozza:
….

3./ Felkéri és felhatalmazza a polgármestert és a jegyzőt a szükséges változtatások átvezetésére.

Határidő: költségvetés elfogadása
Felelős: polgármester, jegyző

Sülysáp, 2016. január 21.

Horinka László s.k.


polgármester
